ซิกน่าคิดการใหญ่รุกวื้อประกันชีวิตไทย
ความเคลื่อนไหวที่น่าสนใจสดๆ ร้อนๆ ในวงการประกันภัยและประกันชีวิตไทย คือ การที่ &#8220;แกรี่ เวนย์ เด็นสัน&#8221; ประธานเจ้าหน้าที่บริหารและผู้จัดการประจำประเทศไทย บริษัท ซิกน่า ประกันภัย &nbsp;
20 ส.ค. 2554

ความเคลื่อนไหวที่น่าสนใจสดๆ ร้อนๆ ในวงการประกันภัยและประกันชีวิตไทย คือ การที่ “แกรี่ เวนย์ เด็นสัน” ประธานเจ้าหน้าที่บริหารและผู้จัดการประจำประเทศไทย บริษัท ซิกน่า ประกันภัย  
โดย...วารุณี อินวันนา
ความเคลื่อนไหวที่น่าสนใจสดๆ ร้อนๆ ในวงการประกันภัยและประกันชีวิตไทย คือ การที่ “แกรี่ เวนย์ เด็นสัน” ประธานเจ้าหน้าที่บริหารและผู้จัดการประจำประเทศไทย บริษัท ซิกน่า ประกันภัย เปิดเผยว่า กำลังมองหาโอกาสในการซื้อกิจการบริษัทประกันชีวิตในประเทศไทย
 




ที่น่าแปลกใจ คือ “ซิกน่า” สัญชาติอเมริกันรายนี้ เพิ่งโดดลงมาทำธุรกิจประกันภัยอย่างเต็มตัวเมื่อปี 2549 ด้วยการเข้าซื้อกิจการบริษัท ไทยเจริญประกันภัย จากกลุ่มทีซีซี กรุ๊ป ของ เจริญ สิริวัฒนภักดี เริ่มขายประกันภัยเมื่อปี 2550 ด้วยช่องทางการขายทางโทรศัพท์ จากช่วงแรกที่เข้ามาให้บริการดำเนินธุรกิจการบริหารจัดการด้านการตลาดให้แก่บริษัทประกันภัยชั้นนำต่างๆ ผ่านช่องทางการขายทางโทรศัพท์ เมื่อปี 2545
นอกจากนี้ ยังจัดเป็นบริษัทขนาดเล็ก โดยมีสินทรัพย์รวม ณ สิ้นไตรมาส 3 ปี 2553 จำนวน 322.06 ล้านบาทเท่านั้น และมีเบี้ยรับรวม ณ สิ้นปี 2553 เพียง 1,000 ล้านบาท
ขณะที่ไม่นานมานี้ทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เพิ่งประกาศว่าบริษัทมีเงินกองทุนขาด แต่ได้เติมเงินกองทุนเต็มตามที่กฎหมายกำหนดแล้ว
กรณีการซื้อกิจการบริษัทประกันชีวิตในประเทศไทย เด็นสัน อธิบายว่า เป็นนโยบายของบริษัทแม่ ซิกน่า อินเตอร์เนชั่นแนล ที่ทำธุรกิจอยู่ทั่วโลก มองว่าเป็นโอกาสในการที่จะขยายธุรกิจให้เติบโตในเอเชีย รวมถึงประเทศไทย จึงมีแผนที่จะขยายการลงทุนในธุรกิจประกันชีวิต ด้วยการมองหาโอกาสในการซื้อกิจการ ซึ่งอยู่ในแผน 3 ปีของบริษัท นับจากปี 2554 
นอกจากนี้ ธุรกิจประกันภัยที่ทำอยู่ในปัจจุบันถือว่าประสบความสำเร็จอย่างมาก เพียง 3 ปี ทำเบี้ยรับรวมได้ 1,000 ล้านบาท ณ สิ้นปี 2553 ผลจากการทำงานร่วมกับพันธมิตรกว่า 23 องค์กร ครอบคลุมทุกธุรกิจ
ขณะที่ปี 2554 ตั้งเป้าหมายเบี้ยรับรวมเพิ่มขึ้นอีก 50% เป็น 1,500 ล้านบาท และแผน 3 ปีนับจากนี้ จะเติบโตปีละ 40% โดยจะเพิ่มพันธมิตรอีก 5 ราย และเพิ่มพนักงานขายทางโทรศัพท์อีก 180 ราย จากปัจจุบัน 600 ราย รวมถึงการออกแบบประกันใหม่ๆ เฉลี่ยไตรมาสละ 1 แบบ ที่แตกต่างไปจากตลาดไทย
ด้านเงินกองทุน เด็นสัน อธิบายว่า ไม่ได้เกิดจากปัญหาขาดสภาพคล่อง แต่เกิดจากการที่ธุรกิจมีการเติบโตอย่างรวดเร็ว ตั้งแต่เดือน ก.ย.ธ.ค. 2553 ประกอบกับเป็นช่วงที่ต้องทำแผนธุรกิจในปีนี้ และแผน 3 ปี ซึ่งจะต้องได้รับการอนุมัติจากบริษัทแม่ และได้รับการอนุมัติแผนล่าช้า 1 เดือน ไม่ตรงกับเวลาที่ทาง คปภ.ต้องสรุปฐานะการเงินของบริษัทประกันภัย ทำให้ต้องผิดเกณฑ์ของ คปภ.
อย่างไรก็ตาม บริษัทได้ทำการเพิ่มทุนเรียบร้อยแล้วจาก 927.65 ล้านบาท เป็น 1,127.70 ล้านบาท หรือเพิ่มทุน 200 ล้านบาท ทำให้อัตราส่วนเงินกองทุนต่อเงินกองทุนขั้นต่ำเพิ่มขึ้นมาอยู่ที่ 260% เมื่อเทียบกับเกณฑ์ขั้นต่ำที่ คปภ.กำหนดไว้ 150% 
นอกจากนี้ บริษัทยังมีแผนที่จะลงทุนเพิ่มในปีนี้อีก 35 ล้านบาท ในการเพิ่มประสิทธิภาพการทำงาน และปี 2555 จะลงทุนอีก 15 ล้านบาท เพื่อยกระดับระบบคอมพิวเตอร์ให้ทันสมัย โดยคิดว่าไม่จำเป็นต้องเพิ่มทุนใหม่มากนัก แต่จะทำการปรับการลงทุนให้สอดคล้องกับรายได้ใหม่ที่เข้ามา
“ตลอด 3 ปีที่ผ่านมา เรามีการลงทุนอย่างต่อเนื่องในระบบคอมพิวเตอร์ การพัฒนาคน การพัฒนาวิธีการขาย และ 3 ปีนับจากนี้ ก็จะมีการลงทุนไม่หยุด ซึ่งเรื่องเงินกองทุนนี้ทาง คปภ.และพันธมิตรของบริษัทก็ทราบดีว่าไม่ได้เกิดจากปัญหาฐานะการเงิน” เด็นสัน กล่าว
ทั้งนี้ การทำธุรกิจของบริษัท ซิกน่า ประกันภัย เป็นกรณีที่น่าศึกษาถึงแนวทางการขยายตลาดผ่านช่องทางการขายตรง ทั้งการขายทางโทรศัพท์ และการขายผ่านทีวีไดเร็ค ที่ขายเฉพาะประกันสุขภาพ และประกันอุบัติเหตุส่วนบุคคลให้กับลูกค้ารายย่อย แต่สามารถทำยอดขายเติบโตได้อย่างรวดเร็วภายใน 3 ปี มีลูกค้าจำนวน 5.7 แสนกรมธรรม์ สะท้อนให้เห็นว่ายังมีประชาชนไทยอีกจำนวนมากที่ต้องการประกันสุขภาพ และประกันอุบัติเหตุส่วนบุคคล 
อย่างไรก็ตาม หากมีการนำการดำรงเงินกองทุนตามประเภทความเสี่ยง หรือ อาร์บีซีมาใช้อย่างเต็มตัว บริษัทซิกน่าประกันภัย คงจะต้องสำรองความเสี่ยงด้านการกระจุกตัวของประเภทการรับประกันภัยสูงกว่าบริษัทประกันภัยอื่นๆ ที่มีพอร์ตเบี้ยประกันครอบคลุมทุกประเภท หรือ จะเป็นจุดเปลี่ยนให้บริษัทต้องขยายฐานลูกค้าประกันภัยประเภทอื่นๆ เพิ่มเติมในอนาคต นอกเหนือจาก ประกันสุขภาพ และ ประกันอุบัติเหตุ
ขณะที่แผนการซื้อบริษัทประกันชีวิตไทยของบริษัทแม่ จะเป็นเพียงการสร้างค่าตัวว่ามีเงินหนาพร้อมจะลงทุนหรือตั้งใจซื้อจริง เวลาจะพิสูจน์??